- Jeg vil ikke bare sætte mig ind i en bil med en fremmed, siger Jennifer Hansen til TV2 Nord, da vi møder hende på gaden i Aalborg. - Det er alt for utrygt, lyder fra den unge kvinde, der bor i Hals. Lige ved siden af Netto på Vesterbro, hvor der stadig ligger flere blomsterbuketter til minde om den dræbte 22-årige Mia Skadhauge Stevn, møder TV2 Nord Stinne Frostholm, der venter på bussen. - Jeg kunne aldrig finde på at tage en pirattaxa. Det er ikke sikkert. Man kan ikke vide, hvem der kører, og hvad de vil med en, forklarer hun. Politiet advarer På politigården i Aalborg forklarer vicepolitiinspektør Sune Søndermølle Myrup, at man har gjort meget for at informere de unge, om det farlige ved at køre med pirattaxa. Sporene skræmmer, for der er tit det, som politiet kalder ”følgekriminalitet” med i pakken, når man tager en ulovlig taxa hjem. - Vi har nogle eksempler på, at betalingskortene er blevet stjålet og blevet misbrugt efterfølgende. Og så har vi også nogle eksempler på, at nogle unge piger er blevet afkrævet seksuelle ydelser som betaling for den her kørsel, siger Sune Søndermølle Myrup, mens han fraråder på det kraftigste, at unge mennesker tager en pirattaxa. Heldigvis er der meget få pirattaxaer Nordjyllands Politi holder meget øje med situationen med ulovlig taxakørsel, og det er deres klare opfattelse, at antallet at pirattaxaer er langt lavere end tidligere. - Vores opfattelse er, at det er et mindre problem, end vi har set tidligere. Vi har haft fokus på det over flere år, og vi synes ikke, det har det samme omfang som før, slår Sune Søndermølle Myrup fast. Og det er præcis den samme oplevelse formanden for Aalborg Taxa Gert Mark har. Han kender livet om natten i Aalborgs gader bedre end de fleste. Og tog TV2 Nord med på en tur rundt i sin taxa. - Prøv at se derovre ved Tyren. Der plejede de at holde for at finde kunder. Nu ser vi dem nærmest ikke, siger Gert Mark, mens han kører ned ad Vesterbro og rundt hen forbi Jomfru Ane Gade. - De unge er blevet meget bedre til at passe på hinanden. Førhen så vi dem vælte rundt og ligge på en trappesten. Det ser man slet ikke mere. Efter den tragiske sag, hjælper de hinanden. De sørger for at deres venner kommer sikkert hjem med taxa, forklarer formanden for Aalborg Taxa. Det er godt der er fokus på os På Vesterbro møder TV2 Nord også gymnasieeleven Clara Landwehrjohann. Hun kunne ikke drømme om at hoppe ind i en ulovlig taxa. I stedet sørger hun for at planlægge hjemturen med sine venner. Men hun påpeger, at det ikke kun er hende og vennerne, der er blevet langt mere opmærksomme. Det gælder også samfundet i det hele taget. - Jeg tager aldrig en pirattaxa. Jeg sørger for min sikkerhed. Og så føler jeg også, at vi er kommet meget mere i fokus efter sagen om Mia, hvilket, jeg synes, er virkelig godt, siger Clara Landwehrjohann.

Referat:
De unge passer bedre på hinanden lyder det fra både politi og taxavognmand, og det bekræfter flere unge, TV2 Nord taler med også.